Festen ved den nyoprettede stormoské på Nørrebro blev torsdag sat på hold et kort øjeblik, da Yahya Hassan dukkede op.

Synet af den kontroversielle digter blev for meget for en gruppe mennesker, der var mødt op til indvielsen af moskéen. De begyndte at råbe af Yahya Hassan, hvis bodyguards forsøgte at få ham tilbage i bilen og væk.

»Vi skal væk herfra nu!« lød opfordringen fra den ene bodyguard ifølge b.dk.

Men Yahya Hassan havde ikke i sinde at tage flugten.

»Det er dem, der laver balladen. Det er ikke mig, der laver balladen. Hvis de går, så stopper balladen også,« sagde digteren. Men den ene bodyguard insisterede:

»Det gør de ikke. Vi skal væk herfra nu!«.

Gruppen af mennesker, der ikke mente, at Yahya Hassan skulle være med til at fejre indvielsen af moskéen, bevægede sig frem mod digteren, som blev skærmet af en gruppe betjente og sine bodyguards.

Yahya Hassan blev nægtet adgang til moskéen og eskorteret væk af politiet, men forinden nåede han lige at sige et par ord til TV 2.

»Jeg oplever, at der på denne første dag i moskéens liv er bevis for, at den ikke er åben for alle. Jeg måtte jo ikke komme ind, og det beviser, at der sidder 15-20 muslimer og fører ordet for alle muslimer. Det er de 20, der er idioter,« sagde han til TV-stationen og fortsatte:

»Det er en festdag for alle muslimer, og jeg er glad for, at de får en moske her i København. Nu skal de så også have en ordentlig imam, som ikke retter sig efter styret i Qatar.«

Med angrebet på imamen henviser Yahya Hassan til, at den tidligere emir i Qatar har støttet opførslen af moskeen med 150 millioner kroner.

BNB